
Р Е Ш Е Н И Е
№ РС-573-18-008
Днес, на 30.01.2019 година, в град С., Комисията за противодействие на корупцията и за отнемане на незаконно придобитото имущество, в състав:
Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е по реда на чл.71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ01/С-573 от 23.11.2018г., с присъединени към него Докладна записка от звено „Връзки с обществеността“ и постъпило писмо с вх. № ЦУ01/18553/28.12.2018г., както и писмо с рег. № ЦУ01/С-060/2019г.
Сигналът е подаден против Станимир Димитров Пеев– Председател на Държавна агенция „Държавен резерв и военновременни запаси“ (ДА ДРВВЗ).
По същество, в сигнала се твърди, че „***“ ЕООД, гр. С. е участвало и спечелило обществена поръчка по ЗОП, с възложител Изпълнителна агенция „Военни клубове и военно-почивно дело“, с предмет: „Осигуряване на невъоръжена физическа охрана за обекти управлявани от Изпълнителна агенция „Военни клубове и военно-почивно дело“, с уникален номер в РОП 00515-2017-0001. Едноличен собственик на капитала на „***“ ЕООД е „***“ АД, в което акционери са „***“ ЕООД с 20 000 акции, „***“ ЕООД – с 20 000 акции и М.Е.П. с 10 000 акции. П. е едноличен собственик на капитала и управител на трите посочени дружества с ограничена отговорност и изпълнителен директор на „***“ АД. През последните 10 години „***“ ЕООД, гр. С. е участвало и спечелило 67 обществени поръчки по ЗОП, възложени от органи на централната и местната власт или големи държавни предприятия, възлизащи на обща стойност над 55 000 000 лева. М.П. е съпруга на Станимир Димитров Пеев – Председател на Държавна агенция „Държавен резерв и военновременни запаси“ към Министерски съвет и като такъв същият има частен интерес от спечелените от дружеството на съпругата му обществени поръчки. Предвид горното следва да се извърши проверка доколко това е повлияло върху безпристрастното и обективно изпълнение на правомощията и задълженията му по служба.
В сигнала подробно са изброени обществените поръчки, по които „***“ ЕООД е сключило договори за охрана, с посочени възложителите и стойността на договорите.
При проверката относно допустимостта на сигнала се установи, че същият не отговаря на изискванията на чл.48, ал.1, т.3 от ЗПКОНПИ- не са посочени конкретни данни за твърдяни нарушения на разпоредбите на ЗПКОНПИ от лицeто, заемащо висша публична длъжност Станимир Димитров Пеев – Председател на Държавна агенция „Държавен резерв и военновременни запаси“, като място и период на извършване на нарушението, описание на деянието - упражнени от Пеев правомощия по служба в частен интерес – негов личен или на свързано с него лице, по смисъла на §1, т.15 от ДР на ЗПКОНПИ. 
При спазване на процедурата по чл.30, ал.2 от АПК, сигналоподателят е уведомен за констатираните нередовности. Същият е изпратил писмо-отговор, с което е потвърдил, че всички факти и обстоятелства във връзка с евентуалните съмнения за наличие на конфликт на интереси по отношение на Пеев са изложени в подадения вече сигнал с рег. № ЦУ01-С-573/23.11.2018г., като отново е приложил същия към отговора си.
Във връзка с твърденията в сигнала е изискана и получена информация от ДА ДРВВЗ, писмо вх. № ЦУ01/2617 от 24.01.2019г., относно това сключвани ли са договори между Държавна агенция „Държавен резерв и военновременни запаси“ и следните търговски дружества:
1. „***“ АД, гр. С., ЕИК ***;
2. “***“ ЕООД, гр. С., ЕИК ***;
3. „***“ ЕООД, гр. С., ЕИК ***;
4. „***“ ЕООД, гр. С., ЕИК ***;
5. „***“ ЕООД, гр. С., ЕИК ***;
6. „***“ АД, гр. С., ЕИК ***.
Комисията служебно е направила справка в НБД „Население“, в Търговски регистър по името на М.Е.П., в Имотен регистър, на електронната страница на Агенцията за обществени поръчки и на ДА ДРВВЗ.
При служебно извършена от Комисията проверка се установи, че в Комисията за предотвратяване и установяване на конфликт на интереси (КПУКИ), чийто правоприемник е КПКОНПИ, има образувани две производства срещу Станимир Пеев по сигнали с рег. № С-2016-110/20.05.2016г. и рег. № С-2016-111/20.05.2016г., приключили с решения да прекратяване на производствата, от които към настоящото производство са приобщени доказателства за служебното качество на Пеев: Решение №765/12.11.2014г. на Министерски съвет, Заповед №КВ-431/12.11.2014г. на Министър-председателя и подадените от него декларации по чл.12 от ЗПУКИ- 3бр.
При така събраните доказателства Комисията за предотвратяване и установяване на конфликт на интереси установи следното от фактическа страна:
Сигналът е подаден от физическо лице, с посочени три имена длъжност и адрес.
Станимир Димитров Пеев, е определен за Председател на Държавна агенция „Държавен резерв и военновременни запаси“ с Решение №765 от 12.11.2014г. на Министерски съвет и е назначен на длъжността със Заповед № КВ-431 от 12.11.2014г. на Министър-председателя. Същият е подал декларации по чл.12, т.1 и т.2 от ЗПУКИ (отм.). В декларацията по т.2 е декларирал, че притежава поименни акции в „***“ АД. Подал е и декларация по чл.35, ал.1, т.2 от ЗПКОНПИ с вх. №Г366/08.06.2018г. на КПКОНПИ.
От справка в НБД „Население“ е видно, че Станимир Димитров Пеев с ЕГН*** и М.Е.П., ЕГН***, са съпрузи.
Видно от справка в Търговски регистър Станимир Димитров Пеев не е вписан като едноличен търговец и няма дялово участие в търговски дружества. Както към момента на учредителния акт на дружеството – 25.03.2011г., така и в по-късен период, Пеев не е притежавал поименни акции от капитала на „***“ АД, гр. С., ЕИК ***. Акционери в дружеството са М.Е.П. с 10 000 бр. поименни акции, „***“ ЕООД с 20 000 бр. поименни акции и „***“ ЕООД с 20 000 бр. поименни акции. Дружеството се представлява от М.Е.П.
Едноличен собственик на капитала на “***“ ЕООД, гр. С., ЕИК ***, с управител М.Е.П. е „***“ АД. П. е едноличен собственик на капитала на „***“ ЕООД, гр. С., ЕИК *** и на „***“ ЕООД, гр. С., ЕИК *** и управител на същите. „***“ АД е едноличен собственик на капитала и на „***“ ЕООД, гр. С. ЕИК ***, чийто управител е М.П. Същата е член на Съвета на директорите и изпълнителен директор и на „***“ АД, град С., ЕИК ***.
По преписката е представено писмо от ДА ДРВВЗ, вх. № ЦУ01/2617 от 24.01.2019г., в което се твърди, че държавната агенция няма сключени договори и не е имала делови отношения с: „***“ АД, гр. С., ЕИК ***; “***“ ЕООД, гр. С., ЕИК ***; „***“ ЕООД, гр. С., ЕИК ***; „***“ ЕООД, гр. С., ЕИК ***; „***“ ЕООД, гр. С., ЕИК ***; „***“ АД, гр. С., ЕИК ***.
При така установената фактическа обстановка Комисията за предотвратяване и установяване на конфликт на интереси стигна до следните правни изводи:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Държавна агенция „Държавен резерв и военновременни запаси“ е специализиран орган на Министерския съвет за провеждане на държавната политика в областта на натрупването, съхраняването и използването на държавните резерви и военновременните запаси на страната в съответствие с интересите на националната сигурност, създадена с ПМС №203 от 26.10.1993г.
В качеството си на Председател на Държавна агенция „Държавен резерв и военновременни запаси“ (ДА ДРВВЗ) Станимир Димитров Пеев, е лице, заемащо висша публична длъжност по смисъла на чл.6, ал.1, т.18 от ЗПКОНПИ.
Като съпрузи, Станимир Димитров Пеев и М.Е.П. са свързани лица, по смисъла на §1, т.15, б.“а“ от Допълнителните разпоредби (ДР) на ЗПКОНПИ.
Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето, заемащо публична длъжност упражнява правомощия или изпълнява задължения по служба повлияно от частен интерес.
В сигнала не се съдържат конкретни данни за упражнени от Станимир Пеев в качеството му на Председател на Държавна агенция „Държавен резерв и военновременни запаси“ правомощия по служба в негов личен или в частен интерес на свързаното с него лице, по смисъла на §1, т.15, буква „а“ от ДР на ЗПКОНПИ М.П., както и конкретни данни за оказано от него влияние върху тръжни процедури и определянето на “***“ ЕООД, гр. С., за спечелил участник. Такива не се събраха и в хода на извършената от Комисията проверка. От представеното по преписката писмо от ДА ДРВВЗ, вх. № ЦУ01/2617 от 24.01.2019г. е видно, че държавната агенция няма сключени договори и не е имала делови отношения с което и да е от дружествата, в които П. има участие или представлява: „***“ АД, гр. С., ЕИК ***; “***“ ЕООД, гр. С., ЕИК ***; „***“ ЕООД, гр. С., ЕИК ***; „***“ ЕООД, гр. С., ЕИК ***; „***“ ЕООД, гр. С., ЕИК ***; „***“ АД, гр. С., ЕИК ***.
Липсата на упражнени правомощия по служба от лицето, заемащо висша публична длъжност в негов личен или в частен интерес на свързано с него лице, по смисъла на §1, т.15, буква “а“ от ДР на ЗПКОНПИ, води до невъзможност за реализиране на фактическия състав на конфликта на интереси като административно нарушение по ЗПКОНПИ.
Водена от горното и на основание чл.74, ал.1 от ЗПКОНПИ,
Комисията за противодействие на корупцията и за отнемане на незаконно придобитото имущество
Р Е Ш И:
НЕ УСТАНОВЯВА конфликт на интереси по отношение на Станимир Димитров Пеев, ЕГН***- Председател на Държавна агенция „Държавен резерв и военновременни запаси“ и лице, заемащо висша публична длъжност, по смисъла на чл.6, ал.1, т.18 от ЗПКОНПИ, поради липса на упражнени правомощия по служба.
Препис от решението да се изпрати, ведно с цялата административна преписка на прокуратурата, с оглед преценка за реализиране на правомощията по чл.76, ал.2 от ЗПКОНПИ.
КОМИСИЯ:
Заместник-председател:…../п/……………………./Антон Славчев/
Член:………………………../п/…………………/Антоанета Цонкова/
Член:………………………../п/…...……………....…./Пламен Йоцов/
Член:………………………./п/…………………......../Силвия Къдрева/

